Kázeň z ev. večerných Sl. Božích v Bratislave (zb. sieň), **utorok po 2. NE po Veľkej noci**, 25. 4. 2023, 18.00, ES: 153, 136, 431, čít. text: Izaiáš 42, 1 – 9

**Modlitba**: Milosrdný nebeský Otče, ďakujeme Ti za veľkú trpezlivosť, ktorú máš s nami. Preukázal si nám ju v láske svojho Syna Ježiša Krista a prítomnosťou Svätého Ducha. Nie sme jej hodní. Prosíme, nedovoľ, aby sa slová vyznania našich vín stali rutinným liturgickým zvykom. Nedovoľ, aby sme upadli do duchovnej povrchnosti, v ktorej naše modlitby znejú ako prázdne frázy, ale aby sme v srdci trpko ľutovali, že sme Ťa zarmútili. A aby sme boli schopní prosiť svojich blížnych o odpustenie a hľadali zmierenie. Oslov nás svojím slovom. Daj nám spoznať, čo nám chýba, aby sme sa dali Tvojím slovom napomenúť i povzbudiť. Amen.

**Matúš 18, 10 – 14**: *„****10****Hľaďte, aby ste nepohŕdali ani jedným z týchto maličkých, lebo hovorím vám, že ich anjeli v nebesiach ustavične hľadia na tvár môjho Otca, ktorý je v nebesiach.****11****Lebo Syn človeka prišiel spasiť, čo zahynulo.* ***12****Čo myslíte? Keby niekto mal sto oviec a jedna z nich by zablúdila, či nenechá tých deväťdesiatdeväť na vrchoch a nepôjde hľadať tú, ktorá zablúdila?****13****A keď sa mu ju podarí nájsť – veru vám hovorím – väčšmi sa jej raduje ako oným deväťdesiatim deviatim, ktoré nezablúdili.****14****Tak nie je vôľa vášho Otca v nebesiach, aby zahynul čo aj len jeden z týchto maličkých.“*

**Milí bratia a milé sestry!**

Text z evanjelia nás vracia k uplynulej Nedeli Dobrého pastiera. Stavia nám pred oči nežný obraz pastiera a ovečkou.

Avšak koľko čitateľov alebo poslucháčov tohto príbehu si uvedomí, **aké ťažké sú dospelé ovce?** **Niesť ich na pleciach, cez kopce a pod slnkom, aké páli v Izraeli – to bola poriadna drina!**

Prečo vlastne ovca v podobenstve nedokáže sama chodiť? Ak ju chce pastier zachrániť, prečo ju musí niesť? – Pretože **ovca, ktorá sa vzdiali od stáda, je bezmocná. Nestačí ju zavolať alebo jej ukázať cestu.** Pastiera stojí veľa síl a námahy, aby ju opäť dostal do bezpečia. Skúsme si predstaviť ako pastier s vypätím všetkých síl a možno aj s nasadením života privedie ovcu domov – a teší sa. Dokonca sa chce o svoju radosť podeliť s ostatnými. Tu si predstavujeme Dobrého pastiera, Pána Ježiša, ktorý to takto rozpráva – a vieme, že ide o Neho.

Pravdepodobne je nám známejšie Lukášovo podanie (L 15, 1nn), podľa ktorého Ježiš ako Dobrý pastier nechce nechať zahynúť ani jednu ovcu, a tak sa ju vydáva hľadať a zachrániť. A teší sa, keď sa Mu to podarí. Tešíme sa, že Pán Ježiš sa vydal aj za nami, našiel nás a priviedol nás do svojho stáda – vyvoleného Božieho ľudu.

Evanjelista Matúš obracia našu pozornosť inam. Naznačujú to predchádzajúce verše (Mt 18, 4 – 5) – ktorými dal Ježiš učeníkom za vzor malé dieťa: *„****4****Kto sa teda pokorí ako toto dieťa, je najväčší v kráľovstve nebeskom.* ***5****Kto by prijal jedno takéto dieťa v mojom mene, mňa prijíma!“*  A potom (v. 6) pridal prísne varovanie: „***6****Kto by však zviedol na hriech jedného z týchto maličkých, ktorí veria vo mňa, lepšie by bolo, aby mu oslí žarnov zavesili na šiju a potopili ho do morskej hlbiny.“*

Aj v našom kázňovom texte ide o tých najmenších. Sú ako malé ovečky, o ktoré sa Ježiš bojí, aby sa nestratili a nezablúdili, aby sa nedali zviesť a nespadli do priepasti... Preto hovorí (v. 10) všetkým, ktorí sú v Jeho dome – v „ovčinci“, v zhromaždení: **„*Hľaďte, aby ste nepohŕdali ani jedným z týchto maličkých.“***

**Kam smeruje výstraha *„nepohŕdajte“*?** Odpoveď naznačuje podobenstvo o ovciach a pastierovi, ktorý sa vydal hľadať tú jedinú: Pastier našiel zablúdenú ovcu, s ťažkosťami ju priviedol, teší sa z nej a **chce, aby sme sa tešili aj my – že ten jeden maličký brat alebo sestra boli privedení k Pánovi Ježišovi.**

**A čo my?** Nebudeme ako tí, ktorí by mohli povedať: Čo je to za pastiera, keď opustí celé stádo, aby sa trmácal za jedinou neposlušnou ovečkou?... Ako tí, pre ktorých je výzva radovať sa smiešna? Ktorí tvrdia, že pastier bol neopatrný – mal predsa lepšie strážiť svoje stádo!... A okrem toho, tá jedna ovca možno nestojí za námahu...

Keďže reálne nejde o ovce, ale o ľudí, mohli by sme dodať: **Načo sa namáhať kvôli niekomu, kto je taký hlúpy a nespoľahlivý ako tá ovca, ktorá ani nedokáže držať krok s ostatnými a zostať v stáde?** Načo riskovať a namáhať sa kvôli jednému odpadlíkovi, ktorý zablúdi – **zaobídeme sa bez neho, nebude nám chýbať!** V cirkvi majú väčší význam tí schopní, vzdelaní, tí, ktorí sa osvedčili a niečo zmenili. Tí, ktorí pravidelne prispievajú, slúžia v zbore a dá sa s nimi počítať ako s vernými a spoľahlivými členmi cirkvi. Tých si vážime a vzhliadame k nim...

Bratia a sestry, **len čo by nám takéto myšlienky začali prichádzať na um, spomeňme si na Ježišovo varovanie: „*Hľaďte* (dajte si pozor)*, aby ste nepohŕdali ani jedným z týchto maličkých.“*** Znova a znova si pripomínajme, aké blízke sú Ježišovi takéto úbohé, stratené ovečky. Akí sú pre Neho dôležití a vzácni tí navonok nevýznamní, malí so svojou detskou vierou, ktorí sa dajú ľahko zviesť a pomýliť! Toto je osobitný dôraz Matúšovho posolstva. Veriacim v cirkevných zboroch hovorí: **Nepohŕdajte maličkými. Nenechajte nikoho blúdiť, byť opusteným; nedovoľte, aby padol a stratil sa**. Nesúďte ho pre jeho slabosť alebo chyby – choďte za ním, prijmite ho a pomôžte mu! Nebuďte ako **zbožní farizeji a niekedy aj učeníci**, ktorí **Ježiša kritizovali a nechápali: S kým sa priatelí? Ku komu ide? Prečo si všíma ľudí, ktorí sa nechali zviesť do hriechu?** Ktorí nerešpektoval Boží zákon, a tým pohoršovali všetkých slušných ľudí? Čo má Ježiš medzi nimi robiť? Veď ako Boží Syn má zostať s nami, s verným Božím ľudom, a nemá sa starať o bludárov a hriešnikov.

Takto uvažujúci boli – dnes by sme povedali – aktívni členovia cirkvi. Platilo to o učeníkoch, aj o Ježišových odporcoch – farizejoch a zákonníkoch. Nemožno im uprieť náboženskú horlivosť. Boli to skutočne úprimní laickí veriaci a tiež hlboko vzdelaní Boží muži. Najmä farizeji a zákonníci sa snažili svojou poslušnosťou Zákonu a každodennou zbožnosťou zabrániť úpadku Božieho ľudu izraelského. Ak teda Ježiš chcel zachrániť vyvolený Boží ľud, nemal sa najprv oprieť o nich a spolu s nimi začať bojovať proti nevere? Tak to chápali oni – a tak to chápeme aj my.

**Aj my totiž cítime, že pri obnove cirkvi dnes musíme pracovať predovšetkým s jadrom zborov.** Oprieť sa o Kristových verných, ktorí vytrvali. Nadviazať tam, kde sú ešte aspoň niektorí, ktorí čelia ochladnutiu a odcudzeniu, ústupu od cirkvi.

Pán Ježiš tu však varuje svojich veriacich, aby dávali pozor a **vo svojej horlivosti nezabudli na to hlavné, kvôli čomu On prišiel. Znova a znova pripomína: Prišiel som hľadať a spasiť, čo zahynulo.**

V podobenstve upozorňuje na to, čo máme poznať zo Starej zmluvy (Ezech 33, 11) – že Pán „*nemá záľubu v smrti bezbožného, ale v tom, že sa bezbožný odvráti od svojho spôsobu života a bude žiť.“* **On je Pánom všetkých – a preto aj tí, ktorí sú malí vo viere, dokonca aj odpadlíci a bludári, sú Jeho vlastní.** Vo svojej vernosti sa stará o všetkých, záleží Mu na každom, každého hľadá, volá a prijíma späť k sebe – *„aby žil“.* **Ide za ním. Neočakáva, že sa dokáže sám postaviť na nohy a dosiahnuť bezpečie. Zdvihne ho a sám ho nesie.** A keď ho zachráni, nastáva radosť aj medzi anjelmi. Oni tých maličkých poznajú a sledujú. Jasajú, keď je zachránený niekto ďalší.

Je skvelé, že to môžeme takto počuť. Lukáš na to kladie osobitný dôraz. Pripomína nám to Vianoce – anjeli sa radujú a ľuďom je oznámené: *„Zvestujem vám veľkú radosť.“* Nebo a zem sa zjednocujú v chvále Božieho spôsobu spásy – že sám Boh sa dáva do diela, že Boží Syn zostúpil na svet a že hľadá človeka. Tak miluje svet – celý svet – že nechce, aby zahynul ani ten najvzdialenejší, najzabudnutejší, posledný. Anjeli sa z toho radujú a je to dôvod na radosť pre všetkých, ktorí spoznali Pána Ježiša a Jeho lásku. **Ježiš očakáva, že aj my budeme radostne súhlasiť s tým, v čom má Boh zaľúbenie.** **On má zaľúbenie v záchrane človeka**, chce, aby nik nebol zabudnutý. **Nepáčilo sa Mu byť len akýmsi čestným predsedom spoločnosti najspravodlivejších a najzbožnejších. Páči sa Mu byť Spasiteľom sveta a Pastierom všetkých oviec.** – Páčilo sa Mu starať sa o každú jednu malú ovečku.

Často vidíme úspech v tom, keď nás je viac. No zároveň rátame so stratami. Odpíšeme jednu, dve, tri „ovce“... So stratami sa jednoducho počíta... U Boha to je inak. On miluje každého človeka. Láskou, v ktorej obetoval vlastného Syna. *„Veď veľmi draho ste boli kúpení“*, učí Písmo v 1Kor 6, 20a. **Boží Syn zaplatil za každého svojou krvou a túži, *„aby nik, kto v Neho verí nezahynul“.* To si máme priať aj my a nikoho nevylučovať ani nevynechávať.** Ak sa niekto neobjaví viackrát na Službách Božích, skúsme ho kontaktovať. Zistiť, či nebol zavalený prácou, či mu netreba pomôcť. Či nedošlo k nedorozumeniu, či mu ktosi neublížil. Alebo či ho už nelimituje staroba a úbytok síl. Ak áno, je dobré navštíviť ho, zájsť za ním.

Taká drobná, nenápadná služba má veľké zasľúbenie – v nebi sa z toho radujú anjeli! Tešia sa nielen z našich veľkých plánov, vízií a vydarených podujatí, ale **z lásky, ktorá sa ujíma slabých vo viere, malých bezmocných – tých z ktorých zbor tkp. „nič nemá“. Vďaka ktorým nezbohatne ani sa nepreslávi. Je to nenápadná služba.** No možno si ju predsa niekto všimne – susedia či príbuzní – a povedia ako o raných kresťanoch: Pozrite, ako sa navzájom milujú. A že tí veriaci sú predsa len láskaví ľudia. A to už je misia – pozvanie – azda aj prvý krôčik k záchrane ďalšej ovečky.

Zrejme to mal Matúš na mysli: Nestačí chváliť Boha, že sa v Ježišovi Kristovi vydal za všetkými stratenými – či už hriešnikmi alebo trpiacimi a osamelými. **K oslave Boha patrí aj to, že i my pôjdeme, že ty aj ja budeme pomáhať – hľadať ľudí, ktorí duchovne zablúdili, sú ohrození a opustení, pretože vieme, že Pánu Bohu na nich záleží rovnako ako na každom z nás.**

Koniec koncov – **duchovne zblúdiť môže ktokoľvek z nás.** Je dobré vedieť, že máme Pastiera, ktorý nás pôjde hľadať – napr. tak, že za nami pošle brata či sestru zo zboru, dávneho priateľa či farára, ktorí nám pripomenú, kde je náš duchovný domov, kde nás majú radi, kde sa stretneme s milostivým a odpúšťajúcim Pánom, ktorý nikoho nezavrhuje, nikým nepohŕda a všetkých opovrhnutých, neúspešných, previnilých a nad sebou plačúcich verne miluje a prijíma do svojej náruče. My **v** týchto **našich maličkých bratoch prijímame Ježiša, ktorému slúžime, Jeho oslavujeme.** A anjeli v nebi sa radujú. Amen.

**Modlitba**: Náš láskavý Pane, ďakujeme, že Ty sám hľadáš, a nachádzaš stratených a aj nás nabádaš, aby sme sa z toho spolu s Tebou radovali. Daj, nech týmto pozvaním k radosti a nádeji pre všetkých nepohŕdame – aby sme potom smeli mať istotu, že aj každého z nás raz prijmeš. Amen.

Prameň: *Jana Potočková SK ČCE 2016/1017-I*

**Príhovorná modlitba:** Pane Ježiši, Ty si nás povzbudil svojím Slovom, Ty sa za nás u Otca prihováraš a za nás prosíš, Ty nám dávaš odvahu, aby sme aj my volali k Tebe a prosili za svojich blížnych. Vypočuj našu modlitbu, keď sa prihovárame za hľadajúcich, ktorí sa pýtajú, čo majú robiť. Daj, aby Ťa spoznali. – Uč nás, ako im ukázať cestu nasledovania. Požehnaj misijnú prácu celej svojej cirkvi. Modlíme sa za bezradných, za všetkých, ktorí stratili aj poslednú nádej – aby si ich potešil, podoprel, vzpriamil. Prosíme za tých, pre ktorých sa peniaze a práca stali tým najdôležitejším na svete, takže nevidia okolo seba chudobných a potrebných. Prosíme za ľudí, s ktorými nedokážeme priateľsky vychádzať. Pomôž nám dobrom premáhať zlé. Uč nás trpezlivo znášať, čo sa nedá zmeniť. Prosíme za tých, ktorí sú zverení našej starostlivosti. Za naše domácnosti, za manželstvá, rodiny, deti, za všetkých, s ktorými sa denne stretávame. Za nešťastných, chorých a osamelých – aby neprepadli zúfalstvu, aby sme ich nezanedbávali. Prosíme za tých, ktorí majú moc, a najviac zodpovedajú za mier, spravodlivosť a právo – aby nezneužívali svoje postavenie, ale zastávali sa slabých, chudobných a zaznávaných. Modlíme sa za náš zbor a prosíme o Tvoje požehnanie pre službu, ktorú koná. Pane, zostávaj s nami. Buď i so všetkými, ktorí k Tebe volajú, Teba prosia o pomoc a očakávajú na Tvoje zľutovanie. Spoločne sa modlíme: Otče náš...